Heinola etsii 100 osaajaa – Business Heinola
Heinola etsii osaajia yrityksiin
Heinolan yrityksillä menee hyvin. Investoinnit ja työpaikat lisääntyvät, myynti ja liiketoiminta kasvavat. Yrityksiin tarvitaan nyt uusia osaajia eri toimialoilta. Puu- ja metalliteollisuus, bio- ja kiertotalous, palvelut, kauppa sekä sosiaali- ja terveyspalvelut kaipaavat uusia tekijöitä.
Kaupungin elinvoimapalvelut käynnisti vuoden 2018 keväällä valtakunnallisen 100 osaajaa Heinolaan -kampanjan, joka tuotti runsaasti kyselyjä ja yli 50 avointa hakemusta. Hakemuksia tuli runsaasti etenkin Päijät-Hämeen alueelta, mutta myös muun muassa Savosta ja Pohjanmaalta. Hakijoiden ammatti- ja koulutustaustat ovat olleet monipuolisia ja hakijoina on ollut niin itseoppineita tekijöitä kuin diplomi-insinöörejäkin. Osa hakijoista oli valmiita myös muuttamaan työn perässä Heinolaan.
Elinvoimapalvelut kohdisti osaajatarjonnan paikallisille yrityksille, jotka palkkasivat osaajista kolmisenkymmentä uutta tekijää. Osa tekijöiden ja yritysten välisistä keskusteluista on edelleen käynnissä.
Heinola jatkaa osaajien etsintää. 100 osaajaa Heinolaan -kampanja onkin aktivoitu uudelleen. Kiinnostuitko? Kerro itsestäsi ja osaamisestasi sähköpostilla. Otamme sinuun yhteyttä ja kerromme lisää.
– Edellisessä kampanjassa myös yrityksiin tuli suoria hakemuksia, joissa viitattiin käynnissä olevaan kampanjaan. Hakijoiden joukossa oli halukkaita paluumuuttajia, muualla työssä käyviä henkilöitä sekä työpaikan vaihtajia. Kaukaisin hakemus tuli Japanista saakka, kertoo elinkeinopäällikkö Timo Kaattari.
– Kilpailu ammattitaitoisesta työvoimasta on erittäin kovaa. Rekrytointiongelmat ovat joillekin heinolalaisille yritykselle tällä hetkellä kasvun esteenä. Yritykset kyselevät löytyykö työvoimaa, jos he jättävät tarjouksen tai ovat saamassa uuden urakan. Elinvoimapalveluiden tehtävänä on auttaa, lupaa elinkeinopäällikkö Timo Kaattari.
• Tarjouslaskijoita
• Sähköasentajia
• CNC-koneistajia
• Hitsaajia
• Huonekaluverhoajia
• Maarakennusalan osaajia
• Sairaanhoitajia
• Kuntoutushoitaja
• Kahvilatyöntekijöitä
• A la carte -kokkeja
• Lounaskokkeja
• Baarimestari-tarjoilijoita
• Hoitoalan kevytyrittäjiä
• Vastaava kuntohoitaja
Lisäksi yli 40 muuta teollisuuden osaajaa kuten elementinvalmistajia, linjastonhoitajia ja viimeistelijöitä.